קנטוני נולד בוונציה בשנת 1896 למד כלכלה והפך ליועץ ל'בנק הלאומי של העובדים' והיה גם נאמן להלוואות הבנק. הוא השתתף במלחמת העולם הראשונה ולקח חלק בפרשת פיומה, עם הכח בראשות גבריאלה ד'אנונציו. היה זה אירוע שבו צבא 2,600 מורדים - גרנדירים של סרדיניה - צעד אל פיומה בכוונה לספח את האזור אל ממלכת איטליה. המהלך שלא הייתה לו תמיכה בין לאומית סוכל על ידי הממשלה האיטלקית.
פעילות.
הוא דבק באידיאלים החברתיים, דגל בגישה ביקורתית כלפי המשטר הפאשיסטי. הוא נעצר ב -1930 עם אחרים מתנגדי המשטר הועמד לפני בית המשפט המיוחד באשמת השתתפותו בפעולות אנטי-פשיסטיות. בשנת 1933 נעשה מנהיג הוועדה לסיוע ליהודי איטליה. פעל לעזרת מהגרים ומוסדות סעד יהודיים אחרים. חוקי הגזע של 1938 גרמו נזק רב ליהודים באיטליה. קנטוני היה קשור ל ג'וינט העולמי ול קונגרס היהודי העולמי.
קנטוני היה ציוני נלהב, וסייע לייסד הכשרות לנוער איטלקי לקראת עלייה לישראל.
בתחילת שנת 1939, למרות או דווקא בגלל חוקי הגזע שאומצו על ידי המשטר הפשיסטי, נפגש קנטוני עם שגריר בריטניה ברומא, והציע תוכנית להצטרפות של מתנדבים יהודים איטליה לצבא הבריטי. תוכניתו לא התקבלה והיא התממשה עם הבריגדה היהודית, בשנים האחרונות של המלחמה.
מחתרת והתנגדות לפאשיזם.
במהלך מלחמת העולם השנייה סייע קנטוני רבות ליהודים נצרכים מאיטליה ועקורים מאירופה. בשנת 1940 נעצר על ידי הפשיסטים ונכלא באורביסליה שליד מצ'רטה ומאוחר יותר הועבר לאיי טרמיטי שבים האדריאטי. לאחר שחרורו שב והמשיך את פעילותו עם משרד DELASEM בגינואה וושימש כבלדר לחלוקת כספים לנצרכים באזור טוסקנה בשיתוף עם הכומר לטו קזיני והרב ג'ורג'ו ניסים.
ב -1943 הוא נלכד על ידי הנאצים ונשלח לאושוויץ, אך במהלך הנסיעה קפץ מהרכבת כשעברה ליד פדובה וניצל. הוא נמלט לשווייץ, ושם החל לארגן מחדש את חייהם של יהודי איטליה, להקים בתי ספר יהודיים.
בתום המלחמה.
בתום המלחמה הוא המשיך את מעורבותו במפלגה הסוציאליסטית האיטלקית ובארגונים היהודיים במילאנו. לאחר סיום המלחמה ב-1945 הוא נטל על עצמו את תפקיד נשיא הקהילה היהודית במילאנו והיה חבר פעיל בוועדה לשחרור לאומי של צפון איטליה עד סיום המלחמה.
קנטוני היה מנהל הסניף האיטלקי של הארגון להצלת ילדים יהודים - אוז"ה. בעודו מארגן את החיים היהודיים במילאנו, תמך נמרצות בעלייה לישראל, וגייס לשם כך כספים רבים.
ילדי סלבינו - בהכירו את הצורך החיוני בטיפול ביהודים יתומים, ששוחררו ממחנות ריכוז, שנסחפו לצפון איטליה, הוא סייע בהפיכת בית שיזופולי, פנימייה פאשיסטית לשעבר, בסלבינו, כפר בהרי האלפים האיטלקים ליד מילאנו, לשקם בבית ובסביבתו 800 ילדים ניצולי שואה ולהכין אותם להגירה לארץ ישראל.
סיוע להעפלה ולרכש - קנטוני נעשה מעורב בסיוע לפעולות המוסד לעלייה ב' באיטליה. לקח חלק חשוב בפרשת לה ספציה כאשר בעזרתו של אנריקו לוי עצר את מכוניתו של איש הלייבור הבריטי, היהודי הרולד לסקי והביא אותו כמעט בכח לאוניות המעפילים העצורות בנמל. הפעילות שנוהלה על ידי יהודה ארזי הסתיימה בהצלחה וזכתה לאהדה רבה באיטליה. במרץ 1948 נרשם רפאל קנטוני כבעליה של האונייה נורה שנרכשה על ידי אפרים אילין והביאה את מרבית הנשק שנרכש בצ'כוסלובקיה.
עם השיקום באיטליה.
קנטוני היה גם בעל תפקידים בהסתדרות הציונית העולמית ובקרן היסוד.
בשנים 1946–1954 היה קנטוני נשיא איגוד הקהילות היהודיות באיטליה ועבד מול הממשלה האיטלקית כדי להשיג חופש לפולחן היהודי האיטלקי ברמה שוות ערך לזו של הקתולים, בכך נחל הצלחה חלקית. הוא היה גם נשיא ארגון הבריאות היהודי כחלק של ארגון הבריאות העולמי. מתחילת פעילותו באיטליה עד מותו לא חסך כל מאמץ לשמור על היחסים בין יהודי הגולה לבין ישראל ואף סייע להקים יחסים דיפלומטיים בין ישראל למדינות אחרות.
קרן רפאל קנטוני לנוער יהודי בישראל הוקמה בשמו. הקרן מציעה מענקים שנתיים לעולים צעירים מאיטליה, אשר מתכוונים להירשם לאוניברסיטאות, או למכונים אחרים ללמידה מתקדמת בישראל.
פיטר פלצ'יק
פיטר פלצ'יק (נולד ב-4 בינואר 1992) הוא ג'ודוקא ישראלי המתחרה בקטגוריית המשקל עד 100 ק"ג, אלוף אירופה (2020) וזוכה מדליית ארד אולימפית מטוקיו 2020 כחלק מנבחרת ישראל בקטגוריית הנבחרות המעורבות.
ביוגרפיה.
פלצ'יק נולד בעיר יאלטה, בחצי האי קרים, אוקראינה. כתינוק בן תשעה חודשים, עלה עם אמו לריסה לישראל, והם התגוררו בראשון לציון. לאחר כשנה עלו לישראל גם סבו וסבתו, הוריה של אמו. עד אשר היה בן שבע, התגוררה אמו של פלצ'יק בארצות הברית למטרות עבודה, ופלצ'יק גדל בארץ עם סבו וסבתו. הוא למד בתיכון יגאל אלון במגמת תקשורת. את שירותו הצבאי העביר כספורטאי מצטיין, ושירת בצריפין כאפסנאי בחיל האוויר באגף לוגיסטיקה אווירית.
פלצ'יק נולד במשקל גבוה של 5.1 ק"ג עם עצמות עקומות ובעיות בריאות שונות, ורופא המליץ למשפחתו שיתחיל לעסוק בספורט. בעקבות כך סבו שלח אותו להתאמן בג'ודו בהיותו בן ארבע במועדון "סמוראי דו" בראשון לציון תחת הדרכתו של פבל מוסין.
באפריל 2016 נישא לבת זוגו דניאל יולזרי.
קריירה.
מילדותו התאמן בג'ודו, ובגיל 16 הצטרף לנבחרת הקדטים של ישראל.
בגיל 17 זכה באליפות ישראל לקדטים, לג'וניורס ועד גיל 23 באותה עונה.
בגיל 18 הצטרף לנבחרת הבוגרת תחת המאמן הלאומי אורן סמדג'ה.
בספטמבר 2011 התחרה באליפות אירופה עד גיל 20 שנערכה בלומל שבבלגיה, וזכה במדליית כסף בקטגוריית המשקל עד 90 ק"ג.
ביוני 2012 עבר פלצ'יק ניתוח מסובך בברך ימין בעקבות קרע ברצועה הצולבת האחורית במהלך אימון שגרתי. בשל הניתוח והשיקום המעבר לקטגורית הבוגרים נקטע עד לשנת 2014.
בינואר 2014 חזר פלצ'יק להתאמן במסגרת נבחרת ישראל הבוגרת בג'ודו. בפברואר 2014 זכה במדליית ארד בטורניר ה-European Open באוברוורט ובספטמבר זכה שוב בארד ב-European Open בטאלין. באליפות ישראל באותה השנה הוא התחרה בקטגוריית המשקל 90 ק"ג וזכה במדליית הזהב.
ב־2015 החליט פלצ'יק בשיתוף עם המאמן הלאומי של הנבחרת לעלות לקטגוריית המשקל עד 100 ק"ג ובכך לנסות לשפר את הביצועים בקרבות. ביוני 2015 השתתף במשחקים האירופיים שנערכו בבאקו והודח בסיבוב השני. בנובמבר 2015, בעיצומו של המירוץ לאולימפיאדת ריו דה ז'ניירו, השתתף פלצ'יק בגרנד פרי צ'ינגדאו וקרע את הרצועות בכתפו במהלך קרב מול האלוף האולימפי המונגולי ניידנגין טובשינבאייר. בכך החמיץ את ההזדמנות להתחרות על כרטיס למשחקים האולימפיים בריו ונאלץ לעבור ניתוח ושיקום ארוך של 9 חודשים.
בפברואר 2017 זכה פלצ'יק במדליית ארד בתחרות מסבב גביע אירופה שנערכה ברומא. במרץ הוא השתתף בגרנד סלאם באקו והגיע למקום החמישי. באליפות אירופה שנערכה בוורשה באפריל אותה שנה הגיע למקום השביעי. ב-4 ביוני התקיימה תחרות מהסבב האירופי בבוקרשט, רומניה, בה פלצ'יק זכה במדליית הארד. ב-18 ביוני זכה במדליית זהב בגרנד פרי קנקון לאחר שניצח בחצי הגמר את לוסיאנו קוראה הברזילאי, לשעבר אלוף העולם, וגבר בגמר על את בנג'מין פלטצ'ר הבריטי בניקוד וזארי.באליפות העולם שנערכה בספטמבר בבודפשט ניצח בשני קרבות אך הפסיד בשמינית הגמר למייקל קורל ההולנדי שדורג ראשון בעולם. באוקטובר זכה במדליית ארד בגרנד סלאם אבו דאבי לאחר שניצח את מיקלוש סיריניקס ההונגרי.
באפריל 2018 זכה פלצ'יק במדליית זהב בגרנד פרי טביליסי שבגאורגיה כאשר ניצח בגמר את מרב מגרייב מרוסיה באיפון כשתי דקות וחצי לסיום הקרב. באליפות אירופה 2018 שנערכה באפריל בתל אביב, פלצ'יק זכה במדליית הארד בקטגוריית המשקל עד 100 ק"ג. בסיבוב הראשון הוא פגש את יבגניס בורודבקו הלטבי וכשתי דקות מפתיחת הקרב השיג ניקוד וזארי שהספיק לניצחון. בשמינית הגמר הוא פגש את בויאן דוסן הסרבי ולאחר ארבע דקות ללא ניקוד הקרב נכנס לניקוד זהב בו ספג הסרבי את העונש השלישי ופלצ'יק עלה לרבע הגמר. ברבע פלצ'יק גבר על זלים קוטסוייב האזרי כאשר דקה ו-13 שניות לסיום הקרב הצליח להשיג וזארי. בחצי הגמר הוא התמודד מול סיריל מארה הצרפתי ולאחר 2 דקות ו-16 שניות מפתיחת הקרב מארה נכנס לתרגיל חניקה שגרם לפלצ'יק להתעלף והפסיד באיפון. פלצ'יק ירד לקרב על מדליית הארד בו התמודד מול ניאז בילאלוב הרוסי אותו ניצח 39 שניות מפתיחת הקרב כאשר השיג איפון. באוגוסט 2018, פלצ'יק התחרה בגראנד פרי בודפשט וזכה במדליית ארד כאשר בקרב על המדליה פגש את מרטין פאצ'ק השוודי אותו ניצח באיפון לאחר ריתוק. באוקטובר 2018 זכה פלצ'יק במדליית זהב בגראנד סלאם אבו דאבי וזאת לאחר ניצחונות על קארל ריכרד פריי הגרמני בחצי הגמר ועל סגן האלוף האולימפי, אלמר גסימוב האזרי בגמר. ב-18 בנובמבר, פלצ'יק זכה במדליית זהב בגראנד פרי האג כאשר ניצח באיפון בקרב הגמר את מיקיטה סביריד הבלארוסי לאחר שהקרב נכנס לזמן ניקוד זהב.
בפברואר 2019 זכה פלצ'יק במדליית ארד בגראנד סלאם פריז היוקרתי. הוא הגיע עד שלב חצי הגמר בו התמודד מול ארון וולף היפני. עשר שניות מפתיחת הקרב השיג פלצ'יק ניקוד וזארי לאחר תרגיל סיאו-אוטושי, אך הפסיד באיפון דקה ו-9 שניות לסיום לאחר שהיפני הצליח לבצע ריתוק. פלצ'יק ירד לקרב על מדליית הארד בו גבר באיפון על זלטקו קומריץ' הקרואטי. במרץ הוא השתתף בגראנד סלאם יקטרינבורג וזכה במדליית הארד כאשר הפסיד בחצי הגמר לארמן אדמינן הרוסי וניצח בקרב על הארד את מיכאיל קורל ההולנדי. ביולי הוא זכה במדליית ארד בגראנד פרי זאגרב לאחר שניצח את מיקלוש סריאניץ' ההונגרי בקרב על המדליה. בספטמבר 2019 זכה פלצ'יק באליפות ישראל במשקל של מעל 100 ק"ג שהתקיימה בתל אביב.